‌‘প্লেয়ার বাই চয়েসে’ মাশরাফি শুরুতে ছিলেন শাইনপুকুরে। পরে বিশেষ ব্যবস্থায় এসেছেন আবাহনীতে। তবে নেতৃত্বের গুরুভার নেননি। খেলেছেন নাসিরের নেতৃত্বে। তবে দলের সব আলো যেন ছিল তাঁকে ঘিরেই। কেন অধিনায়কত্ব করেননি, কাল বিকেএসপিতে শিরোপা নির্ধারণী ম্যাচ শেষে ড্রেসিংরুমে বসে সেটির ব্যাখ্যা দিচ্ছিলেন মাশরাফি, ‘আমি চেয়েছি বেশির ভাগ (অধিনায়কত্বের) জিনিসগুলো নাসিরই করুক। যখন খুব প্রয়োজন হয়েছে, তখন সক্রিয় হয়েছি । একটু নির্ভার থাকতে চেয়েছি। আর কোনো কারণ নেই। একটু নির্ভার থাকার জন্যই অধিনায়কত্বের বাইরে থাকা। সত্যি কথা বলতে, খেলাটায় বেশি মনোযোগ দেওয়ার জন্য অধিনায়কত্ব করিনি। আমি জানতাম লিগে আমাদের ১৬টা ম্যাচই খেলব। অধিনায়কত্ব করলে মাঠে অনেক কিছুই করতে হয়। এই কারণে নির্ভার থেকে বোলিংটা উপভোগ করতে চেয়েছি।’